
РЕПУБЛИКА СРБИЈА
КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА
Број: 612-00-01486/2013-04
09.04.2014. године
Б е о г р а д
	



На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08), Комисија за акредитацију и проверу квалитета, на седници одржаној 09.04.2014. године, донела је

О Д Л У К У
о акредитацији студијског програма

[bookmark: OLE_LINK18][bookmark: OLE_LINK19][bookmark: OLE_LINK23][bookmark: OLE_LINK24]Утврђује се да УНИВЕРЗИТЕТ СИНГИДУНУМ-ФАКУЛТЕТ ЗА МЕДИЈЕ И КОМУНИКАЦИЈЕ са седиштем Карађорђева 65, БЕОГРАД, ПИБ: 104458524, Матични број: 17646362,  испуњава прописане стандарде за акредитацију студијског програма МАС - СОЦИЈАЛНИ РАД у оквиру поља друштвено-хуманистичких наука и то за 25 студената у седишту.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ СИНГИДУНУМ-ФАКУЛТЕТ ЗА МЕДИЈЕ И КОМУНИКАЦИЈЕ са седиштем Карађорђева 65, БЕОГРАД, је дана 19.7.2013. године поднела захтев за акредитацију студијског програма МАС - СОЦИЈАЛНИ РАД у оквиру поља друштвено-хуманистичких наука под бројем 612-00-01486/2013-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08).
 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.
[bookmark: OLE_LINK10][bookmark: OLE_LINK16]Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ СИНГИДУНУМ-ФАКУЛТЕТ ЗА МЕДИЈЕ И КОМУНИКАЦИЈЕ и предлог одлуке, достављени су Комисији за акредитацију и проверу квалитета.
Комисија за акредитацију и проверу квалитета, утврдила је да високошколска установа УНИВЕРЗИТЕТ СИНГИДУНУМ-ФАКУЛТЕТ ЗА МЕДИЈЕ И КОМУНИКАЦИЈЕ  за студијски прoграм МАС - СОЦИЈАЛНИ РАД не испуњава стандарде у погледу квалитета студијског програма у делу који се односи на стандарде 1, 4, 5, 6, 9 и 10, због чега је установи упућен Акт упозорења.
После достављања документације о отклањању уочених недостатака из Акта упозорења, Комисија за акредитацију и проверу квалитета је установила да је високошколска установа УНИВЕРЗИТЕТ СИНГИДУНУМ-ФАКУЛТЕТ ЗА МЕДИЈЕ И КОМУНИКАЦИЈЕ отклонила поменуте недостатке из Акта упозорења и да испуњава прописане стандарде у погледу квалитета студијског програма за студијски прoграм МАС - СОЦИЈАЛНИ РАД у оквиру поља друштвено-хуманистичких наука, са следећим образложењем.
Студијски програм садржи све законом предвиђене елементе и носи 60 ЕСПБ бодова. Програм је прихваћен 29.05.2013. године од стране Сената Универзитета Сингидунум. Програм припада пољу друштвено-хуманистичких наука и области политичке науке. Стручни назив који се стиче савладавањем студијског програма је мастер социјални радник, што је у складу са листом звања.

Основни квантитативни подаци о програму су:
1. Трајање програма= 1 година (2 семестра)
1. Број ЕСПБ бодова= 60
1. Број студената који се уписује на прву годину= 25
1. Просечан број часова активне наставе недељно: 20.5 
1. Број наставника на студијском програму= 7
      Број наставника ангажованих с пуним радним временом= 5
            Број наставника ангажованих с непуним радним временом= 0
Број наставника ангажованих по уговору= 2
Број сарадника на студијском програму=3
Број сарадника ангажованих с пуним радним временом=3
7.  Просечно оптерећење наставника на програму= 2.08
     Просечно оптерећење сарадника на програму=1.13
8.  Просечно оптерећење наставника на установи=6.29
     Просечно оптерећење сарадника на установи=10.04 
9.  Проценат наставе на програму коју држе наставници ангажовани с пуним радним 
     временом =72% 
10.Бруто простор на установи= 2912м2
 
Стандард 1: Структура студијског програма
Студијски програм СОЦИЈАЛНИ РАД - МАСТЕР траје једну годину (два семестра) на којима студент стиче укупно 60 ЕСПБ. По завршетку студија стиче се звање: мастер социјални радник. По завршетку студија, студент је оспособљен да обавља послове из области социјалног рада у области менаџмента у социјалном раду, приватног и цивилног сектора и поседује специјалистичка знања за пружање нових услуга (интервенисање у кризним ситуацијама, супервизија и медијација). 
Студијски програм обухвата у првом семестру 4 обавезна предмета и два (од четири понуђена) изборна предмета, а у другом семестру студијски истраживачки рад и израду завршног мастер  рада.

Стандард 2 Сврха студијског програма

Како је наведено у опису стандарда, образовање на мастер програму има за циљ да продуби теоријска и практична знања студената и оспособи их за пружање нових услуга у области социјалног рада. Сврха студијског програма је оспособљавање за послове менаџмента у социјалном раду (у приватном и цивилном сектору), односно за пружање нових услуга у области социјалног рада, као што су интервенисање у кризним ситуацијама, супервизија и медијација. Пружање додатних специјализованих знања и вештина има сврху да унапреди професионалне компетенције, стручно знање, и одговорност будућих носилаца звања мастера социјалног рада.
 
Сврха је формулисана уопштено, уз начелне констатације да се студије заснивају на принципима интер/мултидицсплинарности и на пуном разумевању значаја универзалних људских права и хуманистичких и демократских вредности. Следи појашњење по коме предложени програм обезбеђује развој од основног теоријског знања ка унапређивању, примени и увежбавању стечених вештина, те да поред теоријског и методолошког аспекта у оквиру искуственог рада, нагласак ставља на развијање и интегрисање етичких принципа у професионални идентитет социјалног радника. Наводи се, такође, да је сврха студијског програма  да се у складу са најновијим теоријским и методолошким знањима и савременом праксом и према потребама и социјалним проблемима друштва, додатним специјализованим знањима и вештинама унапреде професионалне компетенције, стручно знање, и одговорност будућих носилаца звања мастера социјалног рада. Мање је јасно шта се подразумева под тим да се посебан значај, поред искуственог учења и и професионалног развоја, придаје личном  развоју социјалних радника који ће пружати директне услуге корисницима. 

Усклађеност програма са основним функцијама, задацима и циљевима Факултета за медије и комуникације може се извести из чињенице да је Факултет већ проширио области образовања, тј. да постоје већ акредитовани други програми (као што је Психологија) који не спадају у ужем смислу у област медија и комуникација.

Стандард 3: Циљеви студијског програма

После уопштено одређене сврхе програма, циљеви су јасно формулисани и укључују стицање одређених компетенција и вештина. 

Оперативни циљеви студијског програма су: оспособљавање студената за супервизорски, консултативно-саветодавни и истраживачки рад са различитим популацијама (деца, млади, одрасли, стари, запослени, менаџери, осетљиве групе) у различитим контекстима (школске, здравствене и социјалне заштите); допринос унапређењу компетенција у области управљања у социјалном раду и проактивног ангажмана са различитим институцијама јавног и цивилног сектора; унапређивање теоријско-методолошких знања и вештина и оспособљавање студената за координацију и учешће на научно-истраживачким пројектима из социјалног рада; подизање свести студената и оспособљавање да прате утицаје личних вредности и ставова у саветодавном раду; да препознају и уважавају различитости (културне, социјалне, родне, верске, и др.) у раду са клијентима и примењују  етичке принципе у саветовању; обезбеђивање основе за даље професионално и/или научно усавршавање студената кроз самостално праћење, развијање и примену савремених стручних достигнућа, укључивање у даљу едукацију из неког од психотерапијских модалитета, као и даљи наставак студија. 

Општи циљеви су: одговор на потребе друштва за компетентним, друштвено одговорним и стручним професионалцима који су обучени и оспособљени да примене принципе, знања, моделе и методе  у   раду    са    социјално    рањивим    индивидуама    и    групама   у      различитим друштвено - економским и егзистенцијалним контекстима; одговор на потребе приватног и јавног сектора за професионалцима који, истовремено, имају широк спектар знања и вештина из социјалног рада, а, овладали су специјалностима које им омогућавају да се ангажују на пословима управљања, супервизије и медијације; стварање услова за развој савремених, нових и специјализованих студијских програма; омогућавање примене савремених концепата и метода образовања и примена принципа „најбољих пракси“ одабраних универзитета и факултета из Европе и САД.

Стандард 4: Компетенције дипломираних студената
У опису стандарда наведен је низ општих и предметно-специфичних знања и вештина из области студија социјалног рада које студент стиче савладавањем студијског мастер програма, а које су углавном јасно изложене и описане.  Предложени студијски програм представља континуитет и надградњу програма са основних академских студија, како у погледу теоријских знања, тако и у погледу модела, метода, техника и вештина најбоље праксе у управљању у овој области. За разлику од социјалних радника упућених на директан рад са индивидуалним корисницима (појединцима или групама), задатак руководиоца или менаџера у социјалном раду је да социјалне проблеме сагледава и решава са становишта макро-приступа - свеобухватно, системски и стратешки. 
Са становишта предметно специфичних знања и вештина, студенти ће: овладати вештинама посредовања у друштвеним односима, сукобима у породици и непосредном социјалном окружењу, као и око задовољавања потреба корисника услуга и остваривања различитих социјалних права; умети да дефинишу различите улоге, нивое интервенције и области које обухвата област социјалног рада у суочавању са социјалним проблемима и угроженим  појединцима и групама; стећи знања и вештине потребне за руковођење тимовима и организацијама у социјалном раду; стећи знања и вештине потребне за успешно стратешко планирање и развој, што подразумева овладавање методама, техникама и вештинама процене потреба за услугама социјалног сектора у заједници; знати да препознају, опишу и критички анализирају различите професионалне дилеме, политичке контроверзе и друштвене изазове са којима се суочавају социјални радници у решавању одређених социјалних проблема; стећи вештине презентације, комуникације и јавног заступања за подршку и остваривање планова, програма и различитих врста мера социјалне заштите и решавања социјалних проблема. 
Са становишта општих компетенција и знања, по завршетку овог студијског програма студенти ће: стећи способност примене теоријско-методолошког знања социјалног рада као науке и професије; развити самокритичко мишљење (преиспитивање сопствених уверења и ставова) које је од значаја за практичну делатност; стећи способност самосталног истраживачког рада у области социјалног рада; бити оспособљени за праћење и примене новина у струци.
Стандард 5: Курикулум
Програм се састоји од обавезних и изборних предмета. Студијски програм обухвата 4 обавезна предмета, два (од четири) изборна предмета и израду завршног мастер  рада. Просечан недељни фонд часова активне наставе износи 20.5, што је у складу са законом и стандардима. Наведени обавезни и изборни предмети су добро формално и садржински дефинисани. С обзиром на принцип "давања специјализованих знања", уведен је метод играња улога и радионица, односно истраживачких семинарских радова. Структура курикулума је одговарајућа, са свим потребним елементима.
Садржина предмета Социјални проблеми и социјални рад је према сугестији из Акта упозорења промењена тако да одговара захтевима и нивоу сложености мастер студија, и према новом садржинском концепту има за циљ да кроз неколико одабраних социјалних проблема представљених на овом курсу упозна студенте са начинима на које професија социјалног рада одговара на нарастајуће социјалне проблеме у српском друштву. На конкретним примерима, студенти стичу знање и искуство у примени метода у социјалном раду као што су интерперсоналне комуникације, мобилизација заједнице, организација и имплементација превентиних активности и интервентних мера, омогућавају алевиацију социјалних проблема појединаца, породица и група.  На тај начин, студенти стичу разумевање шта унутар сваке од одабраних области социјалне проблематике социјални радник чини или би могао учинити. Намера је да се, такође, прикаже допринос који научно знање и истраживање имају у концептуализацији социјалних проблема, као и да се развије свест о важности интеркултуралне сензибилности у раду са корисницима.

Стандард 6: Квалитет, савременост и међународна усаглашеност студијског програма
Студијски програм МАС Социјални рад је дат у оквиру једногодишњих  студија. Програм је усаглашен са основним студијама социјалног рада на истом факултету.
Мада није спорна усмереност на неколико области, установи се сугерише да уведе више изборних предмета у оквиру сваке од њих - које би спецификовале знања студената. Потребно јасно истаћи у којој мери програм прати савремена истраживања у области социјалног рада (ту би било пожељно  применити моделе програма иностраних високошколских установа који су приложени). Установа наводи три сродна инострана програма: Правни факултет Универзитета у Загребу, Хрватска , Факултет за социално дело Универзитета у Љубљани, Словенија и The Faculty of Social and Life Sciences, Karlstad Universitat. Увидом у мастер програме ових установа утврђeno je да предложени програм садржи неке од њихових садржинских елемената, али да је  сиромашнији по обиму садржаја, што је повезано са чињеницом да је једногодишњи студиј, као и са расположивим наставним кадром. Ипак се може констатовати да је усмереност на одређен број области (менаџмент, медијација и интервенције у кризи) добра, мада би свака од области могла бити заступљена са више иозборних предмета.  С обзиром на мали број обавезних предмета фактор изборности према позицијама где студент бира предмете је 60%, а фактор изборности према додатним предметима које обезбеђује институција 55% .
Стандард 7: Упис студената
У односу на планиран број за упис од 25 студената на овај студијски програм и на основу увида у стандард 10 и одговарајуће табеле са подацима о простору и другим ресурсима, може се рећи да се на програм уписује одговарајући број студената, сходно расположивим могућностима установе.   
Опис о испуњености захтева овог стандарда веома је детаљан. На овај програм уписују се студенти који имају завршене основне академске студије социјалног рада обима 240 ЕСПБ бодова без полагања пријемног испита, а студенти са других факултета друштвено-хуманистичких студија полажу диференцијалне испите и тест знања из психологје. Рангирање се спроводи на основу просечне оцене током студија. 
Стандард 8: Оцењивање и напредовање студената
Студент потврђује савладаност студијског програма полагањем испита и израдом завршног рада. Сваки предмет студијског програма доноси студенту одређен број ЕСПБ бодова који студент оствари када са успехом положи испит. Успешно положени испити и израда завршног мастер рада доносе студенту  60 ЕСПБ кредита. Предвиђено је да се успешност студента  континуирано прати током читавог семестра. У коначну оцену, осим резултата на самом испиту, требало би да уђу и све предиспитне обавезе у које спадају: редовност похађања наставе, домаћи задаци, колоквијуми и практични задаци. Мање је јасан принцип одређивања бодова за сваки предмет (број часова утрошеног рада). Нема података о вези ЕСПБ и оптерећења (потребном времену, сложености предмета и сл.), а ни о јединственој методологији.
Стандард 9:  Наставно особље
У складу са препорукама из Акта упозорења, установа је делимично изменила састав наставника и сарадника чиме је повећала број извршилаца студијског програма и број наставника са компетенцијама из области социјалног рада. На студијском програму је ангажовано укупно 7 наставника, од којих је 5 запослено у установи (по радној књижици), а 2 по уговору. На програму су ангажована три сарадника, сви са пуним радним временом. Подаци о ангажованим наставницима и сарадницима дати су у следећој табели:
	Презиме, средње слово, име
	Звање
	Датум последњег избора
	Укупно часова активне наставе 
	Проценат запослења у установи 
	Рад по уговору у установи

	Mиљевић И. Милан
	редовни професор
	01.07.2004.
	4,5
	0
	30

	Настасић Р. Петар
	ванредни професор
	14.06.2013.
	10,5
	100
	0

	Фридман З. Орли
	ванредни професор
	30.09.2013.
	6,138888889
	100
	0

	Илић М. Владимир
	доцент
	03.10.2011.
	9,5
	100
	0

	Никић П. Гордана
	доцент
	03.10.2011.
	8,5
	100
	0

	Петровић Г. Јагода
	доцент
	29.09.2011.
	5,75
	0
	30

	Чаловска Херцог М. Невена
	доцент
	17.12.2009.
	7,634615385
	100
	0

	Мохачи М. Тамара
	асистент
	22.11.2013.
	10,5
	100
	0

	Деспотовић Станаревић М. Вера
	асистент
	13.05.2013.
	10,5
	100
	0

	Иванишевић Л. Ненад
	асистент
	22.11.2013.
	11,5
	100
	0



Квалификације наставног кадра одговарају нивоу њихових задужења и   документоване су одређеним бројем референци, мада радови нису у сваком појединачном случају објављени у релевантним часописима. Наставници са докторатом из области политичких наука су проф. др Милан Миљевић, доц. др Јагода Петровић, доц. др Владимир Илић и проф. др Орли Фридман. Према новом саставу наставника, у програму су заступљене следеће научне области:
	
	Област 
	Ужа научна или уметника област 
	Д
	ВП
	РП
	Н
	укупно

	
	Политичке науке
	Управа и управљање
	
	
	1
	
	1

	
	
	Методологија друштвених истраживања
	
	
	1
	
	1

	
	
	Социјални рад
	3
	1
	
	
	4

	
	
	Политикологија
	
	1
	
	
	1

	
	Психолошке науке
	Психотерапија 
	
	1
	
	
	1

	
	Медицинске науке
	Психијатрија
	1
	
	
	
	1

	Укупно= 9



Стандард 10: Организациона и материјална средства
Факултет располаже са 2912 квадрата  простора. На распологању је 12 слушаоница, велика сала за предавања, библиотека, компјутерска лабораторија (са десет ПС рачунара), простор за дружење и учење, као и кафе клуб, пет канцеларија и сала за састанке у којима је смештена управа и администрација факултета. 
У складу са препорукама из Акта упозорења, библиотека и читаоница су у процесу пресељења у нови простор на другом спрату зграде у којој се налази Факултет за медије и комуникације, где ће на укупно 134 квадрата читаонице моћи да буде смештено до 60 студената, односно 60 столица, а наставнички кабинети за социјални рад су премештени на четврти спрат где је на укупно 135 квадрата обезбеђено 10 места за наставнике и њихова средства за рад (компјутере, плакаре, итд.)
У опису стандарда наводи се да Факултет располаже одговарајућом савременом  техником и компјутерском опремом и софтверима потребним за извођење наставе на програму; дат је прилог 10.2 који то документује. 
У складу са препорукама из Акта упозорења, листа библиотечких јединица релевантних за студијски програм Социјални рад-мастер је проширена значајнијим бројем наслова из социјалног рада и сада има преко 270 наслова. У опису стандарда наводи се да је обезбеђена  покривеност свих предмета одговарајућом релевантном литературом. Литература за извођење наставе сада има 34 наслова и систематски је коригована како не би дошло до понављања наслова са литературом предвиђеном за основне студије. 
Факултет је претплаћен на два једина стручна часописа у овој области, у земљи и региону, а то су "Социјална мисао" и "Нова социјална политика". 

Стандард 11: Контрола квалитета
Предвиђено је да се самовредновање и контрола квалитета сваког појединачног предмета обавља кроз индивидуално, анонимно, анкетирање студената и фокус групе састављене од осморо до десеторо студената сваке године студија, изводи редовно, на крају сваког семестра. Оцењује се квалитет свих облика наставе наставног предмета, квалитета уџбеника и литературе, објективности у оцењивању и постигнутим резултатима за сваког наставника или сарадника појединачно. 
Студенти активно учествују у раду Комисије за контролу квалитета и самовредновање студијских програма. Најмање једном годишње, спроводе се анкете и међу наставницима, како би се извршила контрола квалитета услова рада, курикулума, опреме и простора, као и укупних резултата установе. Информациони систем Факултета за медије и комуникације Универзитета Сингидунум поседује модул за електронско евидентирање одржане наставе, упоређивање добијених података са Планом рада и генерисање извештаја на дневном, месечном семестралном и годишњем нивоу.
Kомисија за акредитацију и проверу квалитета, утврдила је да високошколска установа УНИВЕРЗИТЕТ СИНГИДУНУМ-ФАКУЛТЕТ ЗА МЕДИЈЕ И КОМУНИКАЦИЈЕ  за студијски програм МАС - СОЦИЈАЛНИ РАД  у оквиру поља друштвено-хуманистичких наука испуњава стандарде у погледу квалитета студијског програма прописане Правилником о стандардима и поступку за акредитацију високошколских установа и студијских програма.
 
Имајући у виду да је  високошколска установа испунила стандарде за акредитацију студијског програма  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

[bookmark: OLE_LINK14][bookmark: OLE_LINK15][bookmark: OLE_LINK7][bookmark: OLE_LINK11][bookmark: OLE_LINK20][bookmark: OLE_LINK21]УНИВЕРЗИТЕТ СИНГИДУНУМ-ФАКУЛТЕТ ЗА МЕДИЈЕ И КОМУНИКАЦИЈЕ са седиштем Карађорђева 65, БЕОГРАД, ПИБ: 104458524, Матични број: 17646362, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08), за акредитацију студијског програма  МАС - СОЦИЈАЛНИ РАД у оквиру поља друштвено-хуманистичких наука и то за 25 студената у седишту. 
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

